A ciudat de Brasília ye situata a 1.100 metros d'altaria sobre o libel d'a mar, a o canto d'o laco Paranoá, y fue establita o 21 d'abril de 1960 en una planificación empentata por o president Juscelino Kubitschek y feita por l'urbanista Lúcio Costa, que miraba d'empentar o desembolique de l'interior de Brasil y superar os desacuerdos entre as dos grans ciudatz de Brasil, Rio de Janeiro y São Paulo. En estar una ciudat nueva (as obras prencipiaron nomás 1.000 días enantes d'a devantadera oficial), muitos d'os edificios fuoron muit cuidatos (bellos d'ixes edificios son prochectos de l'arquitecto Oscar Niemeyer), estando asinas declarata la ciudat en 1987 Patrimonio d'a Humanidat por l'Organización d'as Nacions Unitas ta la Educación, a Sciencia y a Cultura. Brasília ye miembro d'a Organización d'as Ciudatz d'o Patrimonio d'a Humanidat.